
[bookmark: _Toc354564536][bookmark: _Toc207279092]Innledning
Hensikten med klubbhåndboken er å beskrive organisasjonen i Hasle-Løren Idrettslag og klargjøre hvordan ansvaret er fordelt i organisasjonen. Dokumentet gir en oversikt over organisasjonen, ansvar og myndighetsområder, samspillet mellom organisasjonsenhetene, og de retningslinjene som gjelder for arbeidet i idrettslaget.
Klubbhåndboken er utarbeidet av arbeidsutvalget og hovedstyret i idrettslaget med innspill fra komiteer, utvalg, trenere, utøvere og foresatte i idrettslaget.
Klubbhåndboken vedtas av idrettslagets hovedstyre og den skal sikre at det er kontinuitet i det som bestemmes og gjøres.
Klubbhåndboken er et arbeidsverktøy for alle medlemmer, utøvere, foresatte, styret, komiteer, utvalg, ansatte, trenere og dommere i idrettslaget vårt.
Oppdatert versjon av klubbhåndboken vil ligge tilgjengelig på idrettslagets hjemmeside.
[bookmark: _Toc354564539][bookmark: _Toc207279093]Klubbens historie
Idrettslagene Hasle Ski og Fotballklubb (stiftet i 1911) og Løren Sportsklubb (1921) slo seg sammen i 1963 og dannet Hasle-Løren Idrettslag. Sammenslåingen hadde som mål å samle idrettsarbeidet i området rundt det nye idrettsanlegget ved Økern Torg, som i dag er kjent som Løren Idrettspark. Begge klubbene hadde fotball og ishockey på programmet, mens Hasle i tillegg tilbød ski, orientering og damehåndball, og Løren hadde bryting. Siden da har Hasle-Løren IL utviklet seg til et fleridrettslag med en rekke aktiviteter gjennom årene, blant annet rinkbandy, innebandy, duatlon, vintertriatlon, friidrett, sykkel og håndball. Flere av disse idrettene er fortsatt aktive i klubben i dag.
Til tross for bredden i tilbudene er Hasle-Løren først og fremst kjent som en ishockeyklubb. På 1970-tallet opplevde klubben sin storhetstid med tre kongepokaler og tre seriemesterskap. I denne perioden var Hasle-Løren en viktig leverandør av spillere til landslaget, og flere utøvere ble tildelt Gullpucken. Mange av Norges fremste ishockeyspillere startet karrieren sin nettopp i Hasle-Løren.
Klubben har også markert seg sterkt i en rekke andre idretter. På 1930-tallet tok Hasle-Løren tre NM-gull i bryting og fikk en kongepokal i ski. I 1953 vant klubbens stafettlag både gull og sølv i NM i orientering. Rinkbandy-jentene dominerte 1980- og 90-tallet med fem seriemesterskap, seks kongepokaler og to World Cup-seire. På landslaget i denne perioden var majoriteten av spillerne fra Hasle-Løren. På 1990- og 2000-tallet tok klubbens utøvere NM-, EM- og VM-gull i vintertriatlon, og to NM-gull i duatlon. I samme periode ble det også NM-gull i banesykling, lagtempo og terrengsykkel, samt én kongepokal, ett nordisk mesterskap og én World Cup-seier.
Hasle-Løren har fostret flere fremtredende idrettsledere som har hatt sentrale verv som presidenter i blant annet Norges Ishockeyforbund, Norges Skiforbund, Norges Bryteforbund, Norges Bandyforbund og Norges Triatlonforbund. I tillegg til store årlige barne- og ungdomsturneringer, har klubben arrangert både nasjonale og internasjonale mesterskap, og vært vertskap for flere store idrettsarrangementer. Dugnad har vært en bærebjelke i klubbens drift og utvikling.
Arbeidet med å utvikle Løren Idrettspark har pågått i flere tiår, drevet fram av engasjerte frivillige og fremsynte ledere. Fra én fotballbane har anlegget vokst betydelig. Kunstisbanen kom i 1976, ishallen i 1986, klubbhuset i 1991 og idrettshallen i 2001. Nye kunstgressbaner ble ferdigstilt i 2003. Alt dette har vært avgjørende for å legge til rette for et aktivt og inkluderende idrettsmiljø.
Selv om klubben har hatt flere toppidrettsutøvere og internasjonale medaljevinnere, har breddeidretten alltid vært kjernen i Hasle-Lørens virksomhet. Fotball-, skøyte-, ski- og håndballskolene er viktige arenaer for å få barn og unge i gang med fysisk aktivitet, og sikrer samtidig rekruttering til de ulike idrettene. Klubben ble i 2007 kåret til «Årets idrettslag» av Oslo kommune, blant annet for sitt engasjement i nærmiljøet og sin evne til å tilrettelegge aktivitet for alle.
Fra de tidlige årene og fram til i dag har Hasle-Løren fostret utøvere som har hentet hjem medaljer og titler i både ishockey, orientering, sykkel, triatlon, vintertriatlon og fotballtriksing – både nasjonalt og internasjonalt. Dette viser både bredden og kvaliteten i klubbens talentarbeid.
De fleste av klubbens idrettstilbud har vært i kontinuerlig drift siden oppstarten, med noen unntak. Håndballen hadde et opphold, men ble gjenopptatt i 2010 og har i dag over 200 medlemmer. Sykkelgruppa ble etablert som en egen gruppe i 1988, selv om sykkelaktivitet har vært en del av klubbmiljøet siden mellomkrigstiden. Idrettene har kommet til på ulike tidspunkter, og Hasle-Løren har utviklet seg fra å være en fotball- og skiklubb til et moderne fleridrettslag.
Hasle-Løren IL har alltid vært bevisst sitt sosiale ansvar og har sørget for at alle som ønsker å delta blir møtt med inkludering, uavhengig av bakgrunn, forutsetninger eller økonomisk situasjon. Denne filosofien gjenspeiles i dagens sterke medlemsmasse på over 1500 medlemmer, og i klubbens engasjement for å skape aktivitet og tilhørighet for barn og unge i nærmiljøet.
[bookmark: _Toc207279094]Verdier
Hasle-Løren baserer sin aktivitet på felles vedtatte aktivitetsverdier for norsk idrett:
Idrettsglede, fellesskap, helse og ærlighet.
Idrettslaget vårt drives etter idrettens organisasjonsverdier: Frivillighet, demokrati, lojalitet og likeverd.
Ut fra fellesverdiene i norsk idrett, har Hasle-Løren tydeliggjort hva som skal prege oss og idrettslaget vårt. Verdiene beskriver hvordan vi er og hvordan vi vil bli.
Hasle-Løren IL sine verdier: Inkluderende, Utviklende og Engasjerende
· Inkluderende betyr at Hasle-Løren skal være en åpen klubb som legger vekt på allsidighet og at alle respekterer hverandre.  Vi skal være «idrettslaget for alle», og skape samhold både innad i idrettene og på tvers gjennom holdningsskapende arbeid.
· Utviklende betyr at i Hasle-Løren skal trenere og tillitsvalgte oppleve selvutvikling ved å ha meningsfylte oppgaver. De skal ha rett kompetanse for å gi utøverne et godt idrettslig tilbud hvor de opplever mestring tilpasset aktivitetsnivå. Hasle-Løren IL skal være en proaktiv organisasjon som tilpasser seg krav og etterspørsel.
· Engasjerende betyr at Hasle-Løren fremstår som en klubb det er godt å komme til. Alle medlemmer, foreldre, ledere, samarbeidspartnere eller andre skal oppleve at det er motiverende å bidra. Det er gleden og motivasjonen som skal gjenspeile all aktivitet.
[bookmark: _Toc207279095]Visjon
Hasle-Løren IL sin visjon: Hasle-Løren IL – Groruddalens viktigste arena
Dette er et langsiktig mål og betyr at Hasle-Løren:
· Skal være en naturlig møteplass for de som vil drive med aktivitet.
· Skal jobbe for å ha nok anlegg.
· Skal være den foretrukne samarbeidspartner.
[bookmark: _Toc207279096]Virksomhetsidé
Hasle-Løren IL sin virksomhetsidé:
I Hasle-Løren IL skaper samhold og positive opplevelser meningsfylt aktivitet i et sunt og trygt miljø, med utviklingsmuligheter både for ung og gammel.
Det betyr at Hasle-Løren skal være det foretrukne idrettslaget i nærmiljøet og at:
· Idrettsaktiviteten skal tilpasses den enkeltes alder, utvikling og ambisjoner.
· De som ønsker å bli gode skal få et tilbud innenfor de rammer vi har.
· Bidra til at flest mulig ønsker å fortsette og være aktive i voksen alder.
· Legge til rette for et godt klubbmiljø og skape sunne holdninger som gjør at Hasle-Løren IL oppfattes som en god bidragsyter i nærmiljøet.
[bookmark: _Toc354564538][bookmark: _Toc207279097]Hovedmål
Hovedmålet til Hasle-Løren: Hasle-Løren IL er idrettslaget hvor flest mulig fortsetter lengst mulig
· Dette måles i antall medlemmer fordelt på alder. Tallene oppdateres ved hver idrettsregistrering og kan benyttes for å se utviklingen.
· I tillegg kan innbyggerstatistikken fra bydelen brukes for å avdekke hvor mange som ikke deltar i aktivitet.
· Delmål og tiltak skal beskrive hvordan vi som klubb skal jobbe for å få til dette.
· For idrettslaget (hovedstyret) betyr det å skape de beste rammebetingelsene for gruppene.
· Videre må hver enkelt gruppe utarbeide sine sportslig/aktivitetsplaner.
[bookmark: _Toc207279098]Grunnleggende oppbygging av idrettslaget
Idrettslag i Norge er «selveiende» og «frittstående» rettssubjekter. Hovedlaget i Hasle-Løren er den juridiske enheten i idrettslaget vårt, med gruppene som underliggende grupper.
· Som idrettslag er Hasle-Løren blant annet underlagt Norges Idrettsforbunds (NIFs) lover, Hasle-Lørens vedtekter og årsmøtevedtak. Hasle-Løren kan ikke ha bestemmelser i egen lov som er i strid med det lovnormen fastsetter.
· Idrettslagets virksomhet er underlagt samfunnets alminnelige lovgivning, som dermed danner grunnlaget for hvordan virksomheten og aktiviteten drives. Eksempler er regnskapsloven, skatteloven og arbeidsmiljøloven, som eksempelvis ivaretar Hasle-Lørens ansattes rettigheter, uansett om de har arbeidsoppgaver for gruppene eller hovedlaget.
· At Hasle-Løren er frittstående betyr at det er idrettslagets medlemmer som gjennom de valgte organer (årsmøte, hovedstyret m.v.) har det avgjørende ord.
· Hasle-Løren svarer med hele sin formue for de forpliktelser vi pådrar oss. Dette gjelder også forpliktelser de enkelte grupper måtte pådra idrettslaget. Dersom en gruppe ikke greier å dekke sin gjeld med de midler de har til disposisjon, kan kreditor kreve å få dekket dette av Hasle-Lørens samlede midler.
· Inngås det en avtale, er det Hasle-Løren, og ikke den som inngår avtalen på lagets vegne, som er part i avtalen. Det betyr også at ingen er personlig ansvarlig for lagets forpliktelser, forutsatt at avtaler ikke er inngått i strid med fullmakter eller lov.
· Hasle-Løren eier selv sin formue; verken medlemmer eller utenforstående kan derfor gjøre krav på andel av lagets formue, selv ikke dersom medlemmene ved enstemmighet gjør et slikt vedtak.
[bookmark: _Toc207279099]Utmerkelser og æresbevisninger
Hasle-Løren har æresmedlemskap som kan deles ut på årsmøtet i idrettslaget:
Følgende personer er æresmedlemmer i Hasle-Løren: Erling Østedal, Fritz Lütcherath, Einar Juden, Johan Narvestad, Arthur Lauritsen, Karl Ellstrøm, Nils Sevaldson, Christoffer Martinsen, Erling Martinsen, Joar Markali, Thorbjørn Dahl, Edvin Blum, Alf Bentzen, Oddvar Svendsen, Egil Bjerklund, Hans Kristian Martinsen, Terje Nyhaug, Ingar Wilhelmsen og Mari Høien. 
[bookmark: _Toc207279100]Organisasjon
[bookmark: _Toc354564556][bookmark: _Toc207279101]Organisasjonsplan
Organisasjonsplanen vedtas årlig i årsmøtet.
Hasle-Løren er et fleridrettslag hvor det velges et styre for hver gruppe. Lederne av hver gruppe danner hovedstyret sammen med arbeidsutvalget. 
Alle grupper har eget gruppestyre med minst tre medlemmer. Nærmere detaljer rundt organisasjon av og roller i de ulike gruppene finnes på gruppenes nettside. 
. Fotball: Link til gruppens side.
. Ishockey Elite: Link til gruppens side. 
. Ishockey Yngres: Link til gruppens side.
. Håndball: Link til gruppens side.
. Ski: Link til gruppens side.
. Sykkel: Link til gruppens side.
. Innebandy: Link til gruppens side.
[bookmark: _Toc207279102]Årsmøtet
Årsmøtet er idrettslagets høyeste organ og avholdes hvert år i mars måned med mindre NIF gjør særskilte unntak respektive år. Der fremgår det også hvordan årsmøtet skal innkalles. Hasle-Løren avholder også årlige møter i gruppene. Disse årlige møtene må være avholdt i forkant av hovedlagets årsmøte. Dersom det er gjort vedtak i strid med lover og vedtekter på gruppenes årlige møte, kan disse omgjøres på hovedlagets årsmøte. På samme måte kan styrevedtak i gruppene i prinsippet omgjøres av hovedstyret ved behov.
For å ha stemmerett og være valgbar må et medlem ha fylt 15 år, vært medlem i idrettslaget i minst én måned og ha betalt kontingent.
Innkalling til årsmøtet annonseres på idrettslagets hjemmeside, sosiale medier og eventuelt i lokalavis.
Årsmøtet legger grunnlaget for idrettslagets virksomhet og styrets arbeid. Alle som ønsker å være med på å bestemme hva idrettslaget skal gjøre, og hvordan den skal drives, bør delta på årsmøtet. Protokollen fra årsmøtet legges ut på idrettslagets hjemmeside.
Dokumenter som presentasjoner, årsrapporter og beretninger/referat ligger tilgjengelig på idrettslagets hjemmeside.
Les mer
https://www.hasle-loren.no/next/p/89470/arsmote-med-beretninger
[bookmark: _Toc207279103]Hovedstyret
Hovedstyret er idrettslagets høyeste styringsorgan mellom årsmøtene og gis mandat og fullmakt på årsmøtet. Med unntak av de forhold som er delegert til arbeidsutvalget, gruppestyrene, daglig leder eller enkeltpersoner iht NIFs lov, har hovedstyret myndighet til å ta beslutninger på idrettslagets vegne i alle saker. Noen saker kan ikke styrebehandles, men må behandles av årsmøtet. Dersom styret er i tvil, bør saken opp på årsmøtet. Hovedstyret har delegert fullmakter til arbeidsutvalget for å lede idrettslagets arbeid aktivt og effektivt mellom hovedstyremøtene. Til hovedstyremøtene skal arbeidsutvalget forberede og legge frem saker for informasjon og vedtak. Hovedstyret består av arbeidsutvalget og alle gruppeledere. Det avholdes møter i hovedstyret etter behov, cirka hver sjette uke. 
Lovpålagte oppgaver for hovedstyret:
· Iverksette årsmøtets og overordnede organisasjonsledds regelverk og vedtak
· Påse at idrettslagets midler brukes og forvaltes på en forsvarlig måte, i samsvar med de vedtakene som er fattet på årsmøtet eller i et overordnet organisasjonsledd, og sørge for at idrettslaget har en tilfredsstillende organisering av regnskaps- og budsjettfunksjonen og en forsvarlig økonomistyring
· Etter behov oppnevne komiteer, utvalg eller personer for spesielle oppgaver og utarbeide mandat/instruks for deres funksjon
· Representere idrettslaget utad
· Oppnevne ansvarlig for politiattester
Andre viktige oppgaver:
· Planlegge og ivareta lagets totale drift, herunder mål- og strategiarbeid, budsjett og regnskap
· Påse at idrettens retningslinjer for aktiviteten i idrettslaget blir fulgt
· Stå for idrettslagets daglige ledelse
· Arbeidsgiveransvar for ansatte
· Legge frem innstilling til årsmøtet på kandidater til valgkomité. I Hasle-Løren har normalt sett lederne i respektive gruppestyre dannet valgkomiteen til arbeidsutvalget. I gruppene danner lagledere valgkomiteen. Vedtakene gjøres på årsmøtet.
· Oppnevne eller engasjere regnskapsfører
· Lage årsberetning fra hovedstyret til årsmøtet
· Vedta maler og rammer for avtaler; sponsorer, innkjøp, profilering med mer
· Oppdatering av klubbhåndboken
Styret er vedtaksført når et flertall av styrets medlemmer er til stede. Vedtak fattes med flertall av de avgitte stemmene. Ved stemmelikhet er møtelederens stemme avgjørende. Styremedlemmene plikter å respektere et styrevedtak, selv om det er fattet mot vedkommendes egen stemme.
Styremøter kan avholdes per e-post eller per telefon. Det skal alltid føres protokoll fra styremøtene. Hvert styremøte bør innledningsvis starte med spørsmål om det foreligger mulig inhabilitet i noen av sakene, og behandlingen av inhabilitet skal alltid protokolleres. Om inhabilitet, se NIFs lov §2-8. 
Les mer
https://www.hasle-loren.no/next/p/89466/hovedstyrereferat
[bookmark: _Toc207279104]Arbeidsutvalget (AU)
AU skal ta initiativ, behandle saker og ta beslutninger innenfor vedtatte mål og budsjetter, slik oppgavene og fullmaktene er delegert fra hovedstyret. AU består av leder, nestleder og tre styremedlemmer. Det avholdes møter i AU etter behov, ca 6-8 ganger pr. år.
Utover styreleder og nestleder som velges av årsmøtet konstituerer arbeidsutvalget seg selv og fordeler roller og arbeidsoppgaver seg imellom. Arbeidsutvalget etablerer arbeids-/ prosjektgrupper der dette anses hensiktsmessig for fremdrift i enkeltsaker eller områder det er vedtatt å utvikle det kommende året.
AU har ansvar for å: 
· Følge opp alle saker delegert fra hovedstyret, løpende og særskilt.
· Vedta saker som skal legges frem for årsmøte.
· Godkjenne avtaler innenfor vedtatte maler og rammer i hovedlaget og avtaler over kr 100.000 i gruppene som ikke er budsjettert og vedtatt i årsmøtet; sponsorer, innkjøp, trenere, ansettelser, profilering med mer, før de signeres av to medlemmer i respektive gruppestyre.
· Godkjenne ansettelseskontrakter i hovedlaget, før de undertegnes av to styremedlemmer i AU.
· I samarbeid med daglig leder forhandle frem sponsor- og utstyrsavtaler for hovedlaget.
· Overordnet økonomistyring i samarbeid med daglig leder. AU skal til enhver tid holde styret orientert om idrettslagets økonomiske tilstand og sørge for å iverksette planer og tiltak for å trygge denne.
· Koordinere Hasle-Lørens kontakt med politikere, kommunal administrasjon, media og andre samarbeidspartnere.
· Sikre at idrettslagets tillitsvalgte er kjent med i Hasle-Lørens rutiner, lover og regler.
· Utøve arbeidsgiveransvar, fastsette lønnsjusteringer for hovedlaget, HMS arbeid og oppfølging av daglig leder.
· Oppnevne ansvarlig for politiattester.
· Fastsette agenda for styremøter, kalle inn og lede møtene.
· Overordnet ansvar for utarbeidelse/videreutvikling av strategi og planer i idrettslaget.
· I samarbeid med daglig leder påse at alle søknader om kommunale midler, private fond og lignende, blir skrevet og levert i rett tid.
· At driften av idrettslaget skjer i henhold til overordnede myndigheters lover og påbud, samt at idrettslagets egne lover og retningslinjer følges opp
· Overordnet ansvar for at idrettslaget holder seg faglig ajour og utvikler både utøvere, trenere, dommere og tillitsvalgte.
· Samarbeide med og motivere de øvrige tillitsvalgte i idrettslaget til å gjøre den jobben de er valgt til.
[bookmark: _Toc207279105]Gruppene, herunder lag og avdelinger
Gruppestyrene er ansvarlig for gruppens administrative, sportslige og økonomiske ledelse – i samsvar med idrettslagets lover og bestemmelser. Gruppelederne skal være medlemmer av hovedstyret i henhold til Hasle-Lørens gjeldende vedtekter.
Gruppene er ansvarlig for egen aktivitet og er hovedansvarlig for kontakten med tilhørende særforbund.
Ansvar for å:
· Planlegge og lede aktiviteten i gruppen.
· Utøvelse av arbeidsgiveransvar for ansatte i gruppen
· Forhandle frem sponsoravtaler på gruppenivå, og legge dem frem for daglig leder til godkjenning.
· Forhandle frem og inngå trenerkontrakter etter maler godkjent av hovedstyret. Avtaler sendes daglig leder umiddelbart etter inngåelse.
· Forhandle frem avtaler for ansettelsesforhold gjeldende for arbeid i gruppen, innenfor rammer gitt av hovedstyret.
· Sikre økonomistyring etter budsjett innstilt på gruppens årlige møte og vedtatt på årsmøte. Ved kjøp over kr. 10.000, som ikke er iht godkjent budsjett, skal det fattes styrevedtak i gruppen før kjøpet gjennomføres.
· Sende daglig leder informasjon om investeringer og avtaler på engangsbeløp eller årlige utgifter som overstiger kr. 100.000 kr, minst èn uke før kjøp gjennomføres eller avtale inngås. Daglig leder avgjør om saken må vurderes av hovedstyret eller AU, med påfølgende utsettelse som konsekvens.
· Planlegge og gjennomføre stevnearrangementer. Alle arrangementer som kan få økonomiske konsekvenser utover budsjett skal godkjennes av AU.
Gruppene, herunder lag eller avdelinger, er økonomisk underlagt hovedlaget. I denne sammenheng er det viktig å poengtere at gruppene, herunder lag eller avdelinger, i utgangspunktet ikke har egne og uavhengige inntekter. Nedenfor er en oversikt over hovedlagets og gruppenes oppgaver og ansvar sett i forhold til hverandre. Denne oppdelingen skal være styrende for planlegging og ansvarsfordeling. 
[bookmark: _Toc207279106]Hasle-Lørens administrasjon
Hasle-Lørens administrasjon består av daglig leder, driftsavdeling og administrasjonsassistent, samt banemenn i ishallen. Idrettslaget har i tillegg ekstern regnskapsfører som utfører spesifikke regnskapsrelaterte oppgaver.
Oppgaver, myndighet og ansvar for stillingene er bestemt av ansettelseskontrakter, retningslinjer og vedtak fra hovedstyret. Hasle-Lørens administrasjon skal fokusere på å legge forholdene til rette for utøvere, tillitsvalgte og ansatte, slik at idrettslagets og medlemmenes målsettinger nås i størst mulig grad. Dette gjøres bl.a. gjennom å skape gode samarbeidsrelasjoner, utnytte og samordne idrettslagets ressurser og initiere forbedringer.
Daglig leder for hovedlaget har ansvar for å:
· Kontinuerlig overvåke idrettslagets økonomiske mål og utvikling og legge frem for hovedstyret forslag til beslutninger i samarbeid med arbeidsutvalget i hovedstyret og hovedstyrets leder.
· Rapportere idrettslagets situasjon til hovedstyret, samt hendelser og utvikling av betydning.
· Sørge for at idrettslaget til enhver tid er ajour med sine økonomiske forpliktelser, og umiddelbart informere hovedstyret om eventuelle avvik fra dette.
· Arbeide for å oppnå det beste mulige tillitsforhold internt med samtlige ansatte/hovedstyret/ledere for respektive grupper samt eksternt overfor idrettslagets medlemmer/støtteapparat, kunder, leverandører, offentlige myndigheter og andre forretningsforbindelser.
· I tillegg til ovennevnte arbeidsoppgaver, spesielt arbeide med de prioriterte saker som hovedstyret til enhver tid har spesifisert, og som er dokumentert i styrereferatene.
· Bidra til en positiv klubbutvikling ved å iverksette prosesser og sammen med hovedstyre etablere grupper/komiteer som kan bidra på definerte områder som anleggsutvikling, sponsorarbeid etc.
· Være bindeleddet mellom idrettslagets tillitsvalgte og ekstern regnskapsfører, herunder mottak av fakturaer, innhenting av nødvendig godkjenning internt i idrettslaget, kontering og distribusjon av bilag, lønnsgrunnlag etc. til regnskapsfører.

Driftsavdelingen har ansvar for å:
· Vedlikehold av ishallen. 
· Vedlikehold av fotballbanene. 
· Tilsyn av Lørenhallen. 
· Tilsyn av klubbhus. 
· Forfallende oppgaver Løren Idrettspark. 

Kontaktinfo: 
· Mobil: 47754184 
· Betjent søndag til fredag: 07:45 – 22:30
· Betjent lørdag: 09:00 – 14:00
· E-post: DriftHasleLoren@hasle-loren.no
[bookmark: _Toc207279107]Kontrollutvalg
Hasle-Løren skal, som følge av at vi har en omsetning på over 5 million årlig, følge regnskapsbestemmelsene i regnskapsloven og revisjonsbestemmelsene i revisorloven og skal engasjere revisor og velge kontrollutvalg. Kontrollutvalgets oppgaver følger av NIFs lov §2-12. 
Ansvar for å:
· Føre tilsyn med organisasjonsleddets økonomi. Påse at organisasjonsleddets midler er anvendt i henhold til lover, vedtak, bevilgninger og økonomiske rammer, samt at de foretatte økonomiske disposisjoner er i samsvar med organisasjonsleddets lov og beslutninger fattet av årsmøtet.
· Forsikre seg om at organisasjonsleddets interne økonomiske kontroll er hensiktsmessig og forsvarlig.
· Påse at organisasjonsleddets regnskapsførsel er pålitelig og at dets årsregnskap og delårsrapporter gir et korrekt uttrykk for organisasjonsleddets drift og finansielle stilling. Kontrollutvalget skal ha adgang til samtlige regnskaper og de forskjellige styre- og utvalgsprotokoller, og skal gjøre seg kjent med avgitte rapporter fra den engasjerte revisor.
· Avgi sin beretning til årsmøtet om sin gjennomgåelse av årsregnskapet/årsregnskapene og organisasjonsleddets anliggender for øvrig, herunder budsjetter og budsjettoppfølging, forvaltning generelt og styrets arbeid/beretning. For øvrig skal kontrollutvalget løpende ta opp forhold den finner nødvendig og rapportere til organisasjonsleddets styre og revisor.
· Be engasjert revisor utføre spesielle revisjonshandlinger som den ønsker utført, dersom kontrollkomiteen finner det påkrevd.
[bookmark: _Toc207279108]Øvrige utvalg/komiteer
Mandat og oppgaver for utvalg/komiteer som er lovpålagte, går frem av idrettslagets lov. Det gjelder kontrollutvalg, valgkomité og eventuelt øvrige utvalg/komitéer.
For de styreoppnevnte utvalgene bør ansvar og hovedoppgaver for utvalgene beskrives av styret selv når styret vedtar å opprette utvalgene. Slik blir det lett å finne ut hva de tillitsvalgte i komiteer og utvalg kan og skal gjøre. Beskrivelsen bør inneholde hvordan utvalget/komiteen er bygd opp, og hvilket mandat og hvilke oppgaver utvalget/komiteen har.
[bookmark: _Toc207279109]Idrettslagets lov
Idrettslaget har en egen lov. Loven er basert på lovnorm for idrettslag, som finnes på NIFs hjemmeside. Lovnormen er ufravikelig og inneholder et minimum av det idrettslaget må ha i sin egen lov. Idrettslaget kan vedta tillegg til loven, men tilleggene må ikke være i strid med lovnormen. Alle lovendringer må vedtas av årsmøtet og godkjennes av idrettskretsen.
[bookmark: _Toc207279110]Føringer for aktiviteten i Hasle-Løren
Følgende føringer skal være retningsgivende for aktiviteten i Hasle-Løren:
· Hasle-Lørens klubbhåndbok skal ajourholdes, oppdateres og underskrives av medlemmene i hovedstyret på første styremøtet etter årsmøtet.
· Alle grupper skal etablere en forsvarlig økonomistyring og budsjetter i balanse. Alle grupper skal vise til et driftsresultat større eller lik null ved årsavslutning med mindre gruppen har opptjent egenkapital til å dekke inn årets negative resultat.
· Alle som påtar seg et verv i AU eller i gruppestyrene må være medlem av Hasle-Løren.
· Alle trenere og lagledere i idrettslaget skal ha godkjent vandelsattest iht. gjeldende regler.
· Alle trenere og lagledere i idrettslaget skal ha gjennomført basiskurs i livreddende førstehjelp.
· Alle hovedtrenere eller ansvarlige for aktivitet i lag som har ansvar for utøvere inntil 12 år skal som minimum ha gjennomført aktivitetslederkurs.
· Alle trenere som har ansvar for utøvere over 8 år skal som minimum tilbys trenerkurs i den særidretten som utøves.
I Hasle-Løren skal det være nulltoleranse for:
. Bruk av doping, og andre prestasjonsfremmende og narkotiske stoffer
. Mobbing og fysisk vold
. Seksuell trakassering
· All aktivitet og alle idrettsanlegg skal være røyk-/snusfrie.
· Hasle-Løren skal være aktiv i søknadsprosesser både mot kommunen og andre organisasjoner som gir økonomisk støtte til lag og foreninger.
· Hovedstyret skal sikre god informasjonsflyt fra idrettslaget til kommune og idrettsråd gjennom egne møter minimum en gang i løpet av året.
· Hovedstyret skal sikre god informasjonsflyt fra idrettslaget til medlemmer og andre interessenter. Lokalpressen skal brukes for å profilere aktiviteten i Hasle-Løren på en positiv måte.
[bookmark: _Toc207279111]Sponsorarbeid og regler i Hasle-Løren IL
Hasle-Løren IL med sine mer enn 1800 medlemmer, og en forventet vekst og økning de kommende år, samt et anlegg det foreligger konkrete planer fra Oslo kommune om betydelig oppgradering av de neste årene. Vil være en interessant sponsor / samarbeids prospekt for mange.
AU mener det er viktig at Hasle-Løren IL har en enhetlig sponsorstrategi som gjelder samtlige lagenheter og grupper/aktiviteter i hele klubben, for i større grad utnytte det potensiale som ligger innen markedsrelaterte aktiviteter.
Sponsorer og samarbeidspartnere er i større grad opptatt av samfunnsansvar gjennom trygge rammer og god aktivitet for barn og ungdom, og positivt omdømme som bidragsytere til sunn aktivitet for barn, ungdom og voksne. 
Ved en enhetlig og forankret sponsorstrategi kan klubben selges som helhet basert på sin størrelse og aktivitet.
Den utviklingen som skjer i området rundt Økern har det åpnet et vesentlig større potensiale enn tidligere, spesielt med tanke på salg av Hasle-Løren som en viktig aktør i nærområdet i forhold til det å engasjere unge og gamle i de aktiviteter klubben til enhver tid tilbyr. For aktuelle sponsorer er nok det å engasjere seg i frivillig aktivitet vel så viktig som selve sponsorverdien. Samtidig har vi flere eksponeringsflater som burde være attraktive for aktuelle sponsorer, så ved å kunne presentere hva vi kan tilby og jobbe sammen med sponsorer så er det mye spennende som kan oppnås for begge parter.
1. Fra varemerke til merkevare
Gjennom den innsatsen som er lagt ned de senere år har klubben fått god kontroll på økonomien, breddeidrettene opplever en kraftig vekst og gjennom klubbutvikling og det arbeidet som legges ned fra frivillige og ansatte har klubben bygget opp en mer attraktiv klubb.. Med klare budskap og verdier øker muligheten for at bedrifter vil knytte seg opp mot oss.
For en klubb med flere idretter og tilhørende gruppe-styrer er det viktig å ha en overordnet strategi når det gjelder markedsinntekter. 
Skal vi lykkes med sponsorarbeidet må vi ha et dedikert markedsutvalg!
Markedsutvalget skal ivareta interessene til idrettslaget sentralt, og gruppene sine særinteresser.
I tillegg bør vi oppmuntre grupper og lag enheter til å bidra i markedsarbeidet, gjennom gode rutiner og interne fordelingsnøkler.
Markedsutvalget skal sørge for å holde en samlet oversikt over eksisterende sponsorer og samarbeidspartnere i klubb, grupper og på lag enheter, slik at man sikrer en hensiktsmessig tilnærming til eventuelt nye partnere.
Markedsutvalget er bredt sammensatt, og godt kjent for idrettslagets ulike grupper og lag enheter. Daglig leder har ansvar for koordinering og delegering av oppgaver i markedsutvalget.
2. Sponsorkategorier
De ulike sponserater vi tilbyr er inndelt som følger.
A. Generalsponsor – mest eksklusive sponsorkategorien og klubben skal kun ha én generalsponsor av gangen. Denne sponsoren vil få tilgang til alle klubbens grupper/aktiviteter, og eksponeres på bekledning, anlegg og hjemmeside, samt øvrig relevant profilering (under kamper og lignende). Generalsponsor vil ha bransje-eksklusivitet i klubben. 
B. Hovedsponsor – vil omfatte et begrenset antall sponsorer. Hovedsponsorer kan få bransjeeksklusivitet, dersom avtale er av økonomisk størrelse som tilsier dette. Eksponeres etter avtale på bekledning, anlegg og hjemmeside. Antall grupper som inkluderes avhenger av forhandlinger med sponsor og samarbeidets økonomiske størrelse.
C. Samarbeidspartner – kan ha eksponering på bekledning, anlegg og hjemmeside, men i mindre grad enn kategori A og B. Det er normalt sett ingen bransje-eksklusivitet for samarbeidspartnere. Antall grupper som inkluderes avhenger av forhandlinger med sponsor og samarbeidets økonomiske størrelse.
D. Støttespiller – dette er sponsorer som gjør en begrenset avtale med en gruppe eller lagenhet. Kan få profilering på aktuell gruppe sin hjemmeside, og eller tøy begrenset til aktuell gruppe eller lagenhet. Ingen bransje-eksklusivitet.
E. Utstyrsleverandører/leverandøravtaler – dette er avtaler med leverandører til klubben hvor vi blir enige om gjenytelse for gunstig avtale på noe klubben har behov for. Avtales spesifikt med leverandør.
3. Avtaler og fordelingsnøkkel

[image: ]
Forhandlinger i kategorien generalsponsor og hovedsponsor håndteres av daglig leder på vegene av Hasle-Løren IL, og med bistand av til enhver tid gjeldende markedsutvalg. 
Forhandlinger i kategorien samarbeidspartner håndteres av gruppestyrene.
Forhandlinger i kategorien støttespiller håndteres av lag i samråd med eget gruppestyre.
Før oppstart av forhandlinger av alle type avtaler skal daglig leder og markedsutvalget vurdere hvorvidt mulig sponsor vil være i konflikt med eksisterende avtaler, eller andre forhold vi som idrettslag må forholde oss til. 
Markedsutvalget oppdaterer AU og gruppeledere regelmessig om inngåtte sentrale avtaler,
· Informasjon om fordeler i avtaler som angår klubbens medlemmers skal alltid finnes på idrettslagets hjemmesider
Inngåtte avtaler, reforhandling av avtaler, og konsekvenser ved endring av avtaler som fjerning av skilt, logo på hjemmeside, opphør av medlemsfordeler osv håndteres av daglig leder og markedsutvalget.
Gruppene og lagene kan selv reforhandle allerede inngåtte avtaler.
4. Bransje-eksklusivitet
Vi kan tilby bransjeeksklusivitet. Dette vil i første rekke gjelde generalsponsor og hovedsponsorer. For øvrige kan det defineres delvis eksklusivitet. Koordinering av avtaler/innsalg er derfor helt avgjørende slik at man siker den til enhver tid beste løsning økonomisk.
5. Sponsorflater vi kan tilby
Hasle-Løren kan tilby følgende sponsorflater:
Anlegg
A. Løren ishall - arenareklame; på vant, vegger og isflate (om man er tidsnok ute før islegging for sesong).
B. Lørenhallen (boblehallen) – arenareklame som flagg/banner på vegg.
C. Fotballbanen – skilt på gjerde og/eller 
D. Kontorbygg – endevegg; skilt/banner. Her kan vi profilere generalsponsor og hovedsponsor.  Øvrige kan kjøpe plass på endeveggen.
E. Bekledning – drakter, overtrekks dress, reiseantrekk og tøy til trenere / ledere
En generalsponsor vil tilbys logo på plagg hos alle våre grupper. Gruppene har egne utstyrsavtaler, så det vil være rom for ulik promotering fra gruppe til gruppe. Draktene til våre lag i ishockey, håndball og fotball skal bære preg av en råd tråd slik at vi i stor grad fremstår som én klubb. Bekledning er en betydelig kostnad for gruppene. Det må avtales særskilt for hvert tilfelle hva vi kan tilby når kontrakten forhandles. Profilering på bekledning skal være enhetlig for hele gruppen(e). Alle reklame på spilledrakter skal være godkjent av markedsutvalg, gruppestyre og AU.							
F. Hjemmesiden
Alle sponsorer og samarbeidspartnere tilbys en tilpasset profilering på idrettslagets hjemmeside, samt gruppenes egne sider etter avtale. Det vil være rom for promotering av kampanjer på våre sider for general- og hoved sponsorer.
G. Informasjon – i tillegg kan man avtale konkrete aktiviteter i forhold til klubbens SoMe plattformer, kamp-plakater, flyere, annonser under kamper med speaker-tjeneste. 
H. Arrangement – turneringer, idrettsdager, kronekamp, målklubb, kick off, camper og akademi. Eksempler på arrangement kan være Hasle-Løren-dagen, Håndballens dag, fotballcup, ishockey camp osv. Dette kan være både med sponsors navn som del av arrangement og/eller sponsorloger på materiell. Sponsor kan også delta på arrangement som gjennomføres av klubben/grupper. Slike avtaler forhandles separat.
Alle avtaler skal være i henhold til NIFs lov og norsk lovgivning (f.eks. lov om pengespill, alkoholholdige drikkevarer, tobakk osv.). Det er ikke tillatt å reklamere for dopingmidler eller politiske eller religiøse oppfatninger. Med dopingmidler menes de stoffer som fremgår av World anti-doping Agency (WADA) dopingliste.
[bookmark: _Toc354564540][bookmark: _Toc207279112]Medlemskap
Alle som skal delta i aktivitet i idrettslaget må være medlemmer. Søknad om medlemskap gjøres via lenke eller via kode man får av lagleder på aktuell lagenhet. 
Alle medlemmer har en egen personlig idrettsside på Min Idrett. Denne personlige siden må hvert enkelt medlem aktivere før den kan brukes. Her kan du som medlem, utøver, tillitsvalgt eller administrativt ansatt melde deg på arrangementer og kurs, endre dine egne personopplysninger, finne informasjon knyttet til lisensinnbetaling (for idretter som har dette), dine kommende aktiviteter og andre funksjoner og tjenester som kan være aktuelle og interessante for deg. Det kan være at enkelte særforbund benytter andre løsninger og gruppene må forholde seg til det som gjelder innen sitt særforbund.
Når man vil bli medlem i en klubb, kan man ikke ha uoppgjorte regninger hos en annen klubb. Alle som har betalt medlemskontingent i idrettslaget, er medlemmer. Medlemskapet regnes fra den dagen kontingenten er betalt.
En ansatt kan være medlem i idrettslaget, men har ikke stemmerett på årsmøtet og kan heller ikke inneha årsmøtevalgte verv i idrettslaget. Unntak gjelder for personer som kun innehar noen få betalte trenertimer i uken, og som ikke har dette som hoved geskjeft.
Medlemskapet i idrettslaget kan opphøre ved utmelding, strykning eller eksklusjon. En utmelding skal skje skriftlig og får virkning når den er mottatt. Et medlem som skylder kontingent for mer enn ett år, kan strykes, og da kan ikke medlemmet tas opp igjen før den skyldige kontingenten er betalt. Hvis medlemmet skylder kontingent etter forfalt to års kontingent, skal medlemskapet bringes til opphør ved strykning fra idrettslagets side. Dersom idrettslaget vurderer ekskludering av et medlem, må det ta kontakt med idrettskretsen. Der finnes egne prosedyrer for ekskludering.
Ved innmelding som støttemedlem i idrettslaget fylles det ut et skjema som ligger på hjemmesiden.
Skjemaet finner man her:
https://www.hasle-loren.no/next/membership/register
[bookmark: _Toc207279113]Medlemskontingent
Medlemskontingenten fastsettes av årsmøtet og betales forskuddsvis. Medlemskontingenten følger kalenderåret. Kontingenten skal betales for hvert enkelt medlem. Idrettslaget kan vedta ulike typer kontingenter, for eksempel for barn, ungdom og voksne.
Andre avgifter/egenandeler kan kreves for deltakelse i lagets aktivitetstilbud. Det kan være trenings- eller deltakeravgifter for de ulike aktivitetene, inngangspenger ved arrangementer eller egenandeler i forbindelse med reiser, deltakelse i konkurranser og på kurs. Slike avgifter trenger ikke årsmøtevedtak.
Treningsavgiftene fastsettes av gruppenes årlige møter på bakgrunn av budsjett for aktivitetene.
Deltakelse i konkurranser krever startkontingent. I individuelle idretter er det som oftest slik at startkontingenten påløper for hver konkurranse. Det er varierende praksis for hvordan slike avgifter blir betalt. I individuelle idretter er det ofte den konkurrerende selv som betaler. Grupper med individuelle idretter fastsetter praksis for dette i sine årlige møter via budsjett.
[bookmark: _Toc354564542][bookmark: _Toc207279114]Klubbens aktivitetstilbud
[bookmark: _Toc207279115]Barneidrett
Alle som har ansvar for barn eller er trenere for barn, skal kjenne til idrettens barnerettigheter og bestemmelser om barneidrett. All aktivitet for barn skal legges opp slik at idrettslaget følger intensjonene i retningslinjene og bestemmelsene. Det innebærer at
· aktiviteten skjer på barnas premisser
· barna har det trygt
· barna har venner og trives
· barna opplever mestring
· barna får påvirke egen aktivitet
· barna kan velge om og hvor mye de vil konkurrere
For de yngste medlemmene foregår aktiviteten i våre ulike skoler, som har følgende måneder som utgangspunkt:
· Fotballskole: mai – oktober
· Skøyte- og hockeyskole: oktober – mars
· Håndballskole: oktober – mars
· Skiskole: november – mars
· Innebandyskole: november - mars
Les mer
https://www.idrettsforbundet.no/tema/barneidrett/bestemmelser-om-barneidrett/
[bookmark: _Toc207279116]Ungdomsidrett
Alle som er trenere for ungdom i idrettslaget skal kjenne til retningslinjene for ungdomsidrett. Idrettslaget og trenerne skal sørge for
· at ungdom kan bli så gode som de selv vil
· å legge til rette både for dem som vil konkurrere, og dem som ikke ønsker å konkurrere
· at ungdom får være med på å bestemme over egen aktivitet
· at ungdom får bidra med det de kan
· at ungdom får utdanning eller kurs for å utvikle seg
· at treningsavgiften er overkommelig for ungdom
Les mer
https://www.idrettsforbundet.no/tema/ungdomsidrett/retningslinjer-for-ungdomsidrett/
[bookmark: _Toc207279117][bookmark: _Hlk16766563]Senioridrett
Hasle-Løren ønsker å være en klubb som kan følge medlemmene gjennom livet, med mulighet for å være aktiv i mange forskjellige faser og aldre. Seniorgruppene våre spenner seg fra Ishockey Elite herrer og kvinner, fotball herrer og kvinner, landeveis-sykkel til mosjonsgrupper for pensjonister.
I tillegg har vi en Seniorgruppe som hjelper til med dugnad og har sosiale aktiviteter.
[bookmark: _Toc207279118]Underliggende dokumenter
De enkelte ansvarsområdene (grupper og tverrgående ansvar) vil etter behov utarbeide dokumentasjon som gir en utfyllende beskrivelse av ansvar og rutiner. En oversikt over disse underliggende dokumenter vedlikeholdes særskilt.
[bookmark: _Toc207279119]Reise i regi klubben
På alle reiser i regi av idrettslaget (samlinger, cuper, turneringer, konkurranser osv.) skal det pekes ut en ansvarlig reiseleder som har overordnet myndighet fra avreise til hjemkomst. Reiselederen kan være en av foreldrene som har meldt seg frivillig til å være med på et stevne eller et annet arrangement. Det kan være en eller flere reiseledere, og det velges ut én hovedansvarlig blant dem. Alle skal være kjent med og følge instruksen. Alle barn under 10 år skal ha følge av foreldre eller annen foresatt dersom reisen innebærer overnatting, hvis ikke annet er avtalt.
Vær oppmerksom på at det må innhentes politiattest for foreldre som er med en gruppe mindreårige på et utenlandsopphold eller trenings-/konkurranseopphold i regi av laget.
[bookmark: _Toc207279120]Til deg som er: 
[bookmark: _Toc207279121]Utøver
Utøverne bør være kjent med
· hva idrettslaget står for (verdier, visjon og virksomhetsidé)
· Fair Play i Hasle-Løren
· aktivitetstilbudet
· medlemskap
· dugnad
· idrettslagets retningslinjer og forventninger til utøverne
[bookmark: _Toc207279122][bookmark: _Toc354564544]Forelder/foresatt
Foreldre bør være kjent med
· hva idrettslaget står for (verdier, visjon og virksomhetsidé)
· Fair Play i Hasle-Løren
· aktivitetstilbudet
· medlemskap
· forsikringer
· politiattest
· dugnad
· idrettslagets retningslinjer og forventninger til foreldrene

Råd til idrettsforeldre fra Olympiatoppen
[bookmark: _Toc354564545][bookmark: _Toc207279123]Trener
Trenerne har ansvar for å sikre at medlemmene som deltar i idrettslagets aktiviteter, får et godt tilbud og ivaretas på en god måte. Som trener er man en representant for idrettslaget. Trenerne bør derfor være kjent med
· hva idrettslaget står for (verdier, visjon og virksomhetsidé)
· aktivitetstilbudet
· medlemskap
· lisens og forsikringer
· politiattest
· kompetansetilbud for trenere
· idrettslagets retningslinjer og forventninger til trenerne
· hva idrettslaget tilbyr sine trenere (honorar, utstyr, bekledning, kurs …)
Hovedtrener
Denne rollen benevnes ulikt i forskjellige idretter (hovedtrener, trenerkoordinator eller treneransvarlig). I denne veilederen bruker vi begrepet hovedtrener.
Hovedtreneren har et overordnet ansvar for all sportslig aktivitet som skjer i idrettslaget eller gruppen. Hovedtreneren skal følge idrettslagets sportslige plan og arbeide for å realisere idrettslagets sportslige målsettinger. Vedkommende skal følge opp alle trenere og all treningsaktivitet i idrettslaget/gruppen og sikre at aktiviteten skjer i tråd med det idrettslaget har bestemt.
Oppgaver
· Ansvar for å utarbeide og følge opp idrettslagets/gruppens sportslige plan
· Rapportere jevnlig til styret om idrettslagets/gruppens sportslige aktivitet
· Utarbeide aktivitetsplan/terminliste
· Arrangere trenermøter
· Delegere ansvar for treningsgruppene til respektive ansvarlige trenere
· Oppfølging og utvikling av trenerne i idrettslaget
· Koordinere og følge opp det sportslige støtteapparatet
· Informasjon til foreldre/foresatte og utøvere
· Rapporterer til styret etter konkurranser/treningsleirer
Årsmelding for idrettslagets sportslige plan
Trener
Trenerne er ansvarlige for oppfølging av sine respektive tildelte utøvere/grupper/lag. Trenerne rapporterer til hovedtreneren. I lagidretter samarbeider trenerne med laglederen om organiseringen av aktivitetene som laget deltar i.
Oppgaver
· Sette opp sportslige og sosiale mål for laget foran hver sesong i samsvar med idrettslagets sportslige plan
· Planlegge trening i samsvar med aktivitetsplan/terminliste og idrettslagets sportslige plan
· Lede treningene i samarbeid med eventuelt andre trenere/hjelpetrenere
· Møte i god tid til trening og konkurranser/kamp
· Ha dialog og samarbeid med foreldre
· Lede laget/gruppen/utøverne under kamper, turneringer eller løp
· Bidra i trenergruppen og møte i trenerforumet i regi av idrettslaget
· Følge gjeldende regelverk
· Sette seg inn i barneidrettsbestemmelsene og retningslinjer for ungdomsidrett fra Norges idrettsforbund
· Sette seg inn i idrettslagets verdigrunnlag og retningslinjer for utøvere/spillere og trenere
· Se til at både egen og utøvernes/lagets opptreden er i samsvar med idrettslagets verdier og retningslinjer
· Være oppdatert på informasjon fra styret
· Representere idrettslaget på en god måte
Les mer
Mal på treneravtale fra Norges Idrettsforbund
Informasjon om trenerutdanning fra Norges Idrettsforbund
[bookmark: _Toc207279124]Oppmann og lagleder
[bookmark: _Toc354564546]Laglederen er lagets/treningsgruppas administrative leder og har ansvaret for at alt praktisk fungerer rundt laget/treningsgruppa. Laglederen skal overlate alt det sportslige til treneren/trenerne som har ansvar for organisering av treninger, lagoppsett til kamper/stevner, gjennomføring av kamper osv.
Oppmenn/lagledere bør være kjent med
· hva idrettslaget står for (verdier, visjon og virksomhetsidé)
· idrettslagets aktivitetstilbud
· medlemskap via Idretten online
· lisens og forsikringer
· politiattest
· idrettslagets retningslinjer og forventninger til foreldre
· hva tilbyr idrettslaget sine oppmenn/lagledere (utstyr, bekledning, kurs …)
· Gruppestyret oppfordres til å oppnevne en fadder for nye oppmenn/lagleder
Oppgaver
· Ajourføre og sende inn navnelister på spillere/utøvere og lag
· Gjøre seg kjent med idrettslagets sportslige plan
· Arrangere møter for foreldre og spillere/utøvere
· Gå igjennom fair play-regler, foreldrevettregler og sportslig plan med alle spillere og foresatte
· Møte på lagleder- og allmannamøter
· Gi informasjon til spillere/utøvere, trenere og foresatte
· Oppdatere lagets hjemmeside
· Ansvar for lagskasse
· Melde på til cuper, stevner og turneringer
· Innkalle til dugnader
· Arrangere hjemmekamper, ta imot gjestende lag og dommere, fylle ut kamprapport
· Administrere reiser til/fra kamper eller stevner
· Skaffe dommere
· Sikre at alle utøvere/spillere har lisens
· Ha korrekt utstyr/medisinbag sammen med treneren
[bookmark: _Toc207279125]Dommer
Idrettslaget er avhengig av dommere for å kunne delta i seriespill og ønsket konkurranseaktivitet. Dommerne har ansvar for å sikre en god gjennomføring av kamper/konkurranser.
Dommerne bør være kjent med
· hva idrettslaget står for (verdier, visjon og virksomhetsidé)
· krav til dommere på ulike nivåer
· medlemskap
· lisens og forsikringer
· idrettslagets retningslinjer og forventninger til dommere
· hva idrettslaget tilbyr sine dommere (utstyr, bekledning, kurs …)

Les mer
Temaside for dommere fra Norges Idrettsforbund
Ta dommerattesten fra Norges Idrettsforbund
[bookmark: _Toc207279126]Klubbdrift
[bookmark: _Toc207279127]Årshjul

KI-generert innhold kan være feil.]
[bookmark: _Toc354564541][bookmark: _Toc207279128]Dugnad og frivillig arbeid
Idrettslaget drives i hovedsak av frivillige. Det vil si at foreldre og foresatte, søsken og andre stiller opp uten å motta lønn. Denne ubetalte innsatsen bidrar til at idrettslaget har gode aktivitetstilbud og blir et godt sted å være. Det er mange oppgaver som skal løses i idrettslaget, blant annet vaske drakter, rydding i klubbhuset, parkeringsvakt under turneringer, kjøring til og fra kamper og kiosksalg. Dette frivillige arbeidet som kommer idrettslaget og medlemmene til gode, kalles «dugnad». Dugnadsarbeid gir mange gode opplevelser og en følelse av å bidra til fellesskapet. Din innsats blir satt stor pris på!
Les mer
Informasjon om idrettens kjøreregler for dugnad fra Norges Idrettsforbund
[bookmark: _Toc207279129]Politiattester
Idrettslaget krever politiattest av alle ansatte og frivillige som skal utføre oppgaver for idrettslaget som innebærer et tillits- eller ansvarsforhold overfor mindreårige eller mennesker med utviklingshemming. Det er to viktige overordnede grunner til at norsk idrett har innført en ordning med politiattest:
1. Seksuelle overgrep mot barn er totalt uforenlig med idrettens verdigrunnlag.
2. Norsk idrett skal være et trygt sted å være for barn, og et trygt sted for foreldre å sende sine barn.

Trygghet er grunnleggende for å sikre god idrettsglede. Dermed skal alle ledere som er involvert i oppgaver med barn og ungdom SKAL ha politiattest. 

Prosedyre for politiattest i idrettslaget: 
Det har kommet en ny løsning fra NIF for politiattester. Man søker hos politiet og legger ved formålsdokument som tidligere. Spørsmål kan rettes til klubbens ansvarlige for politiattest på e-post administrasjon@hasle-loren.no. 

Les mer
Informasjon om politiattest for idrettslag fra Norges Idrettsforbund. 
[bookmark: _Toc207279130]Klubbens antidopingarbeid
Hasle-Løren og medlemmene er omfattet av idrettens bestemmelser om doping. Idrettslaget tar aktivt avstand fra all bruk av dopingmidler. Hasle-Løren kan bruke Antidoping Norge i arbeidet mot doping.
Vårt idrettslag har en egen beredskapsplan for å håndtere mistanker om doping eller dopingsaker som involverer våre medlemmer.
En dopingmistenkt utøver skal alltid få oppfølging av idrettslaget eller helsepersonell, som tilbyr hjelp og støtte.
Vi ber utøveren fortelle sannheten og stå for det vedkommende har gjort.
Les mer
Informasjon om rent idrettslag fra Antidoping Norge
[bookmark: _Toc207279131]Kommunikasjon
For at klubbdriften skal bli så god som mulig, er idrettslaget avhengig av god kommunikasjon med alle medlemmer, og andre som idrettslaget har en relasjon til.
All formell informasjon finnes på idrettslagets hjemmeside. Denne nettsiden er idrettslagets hovedkanal ut til målgruppene. Her ligger informasjon om de forskjellige idrettene med treningstider og kontaktinformasjon. Retningslinjer, planer, priser, nyheter og kontaktpunkter skal være lett tilgjengelig på nettsiden.
Idrettslaget skal oppfordre spillere og andre medlemmer til å holde seg oppdatert om idrettslagets virke gjennom aktivt bruk av nettsiden.
I tillegg kommuniserer idrettslagets forskjellige idrettsgrupper seg imellom på Facebook, Instagram, Spond og/eller Idretten online. 
Idrettslaget legger vekt på at alle medlemmer utøver god skikk på sosiale medier. Vi snakker ikke ned idrettslaget vårt, vi henger ikke ut andre klubber eller klubbers medlemmer, og heller ikke egne. Overtramp og personangrep på nett vil bli slått hardt ned på, på lik linje som det som foregår på idrettslige flater ellers.
Idrettslaget har en egen kommunikasjonsansvarlig tilknyttet AU som følger opp idrettslagets kommunikasjonskanaler. Denne sammen med klubbens administrasjon er ansvarlig for regelmessige oppdateringer.
[bookmark: _Toc207279132]Sikkerhetsarbeid (HMS)
Hasle-Løren har ansvar for sikkerhet for medlemmer og andre som kommer i kontakt med idrettslaget på arrangementer, på dugnader, under reiser og under opphold i idrettslagets lokaler og anlegg. Hasle-Løren ønsker en god sikkerhetskultur i idrettslaget. Vi tilstreber direkte kommunikasjon, grunnlagt på gjensidig tillit mellom lag, ledere, trenere, utøvere og foresatte. Om det oppstår feil, skal vi søke å forstå og fjerne årsakene til dem. Sikkerhet skal være en kritisk del av virksomheten i Hasle-Løren og et personlig ansvar. En god sikkerhetskultur i Hasle-Løren impliserer for alle i laget:
· Respektfull årvåkenhet for å hindre ulykker
· Positiv samarbeidsvilje
· Fleksibilitet
· Lærefokus – Lær av egne og andres feil.
[bookmark: _Toc354564552][bookmark: _Toc207279133]Økonomi
Det er hovedstyret som har det overordnede økonomiske ansvaret for klubbens økonomi. Det innebærer at hovedstyret har ansvar for at
· klubbens midler brukes og forvaltes på en forsiktig måte
· klubben har en tilfredsstillende organisering av regnskaps- og budsjettfunksjonen
· klubben har en forsvarlig økonomistyring
Hovedstyret kan delegere oppgaver knyttet til den daglige oppfølgingen av økonomien til klubbens daglige leder og ekstern regnskapsfører. I tillegg har gruppestyrene ansvar for kontroll på sin interne økonomi. Arbeidsoppgaver knyttet til den løpende bilagsføringen og ajourhold av regnskapet kan delegeres til ekstern regnskapsfører.
Hovedstyrets oppgaver knyttet til regnskap og økonomi:
· Hovedstyret skal sikre at det er en forsvarlig ansvarsdeling knyttet til regnskap og økonomistyring. Det skal utarbeides en fullmaktsmatrise og en tydelig rolleavklaring.
· Hovedstyret skal utarbeide et realistisk budsjett.
· Hovedstyret skal sikre at regnskapet føres fortløpende.
· Hovedstyret skal sikre at klubben har en egen bankkonto.
· Hovedstyret skal påse at det kreves to signaturer i banken.
· Hovedstyret skal påse at klubben har tegnet underslagsforsikring.
· Hovedstyret skal påse at klubben har valgt revisor eller engasjert revisor og kontrollkomité.
Hasle-Løren IL skal ha gode interne rutiner for økonomistyring og etablerte kontrollrutiner. Dette er viktig for å sikre en sunn økonomi i idrettslaget. Det er Hovedstyrets plikt å sørge for ordentlig og oversiktlig registrering og dokumentasjon av regnskapsopplysningene.
Det er utarbeidet egne rutiner for økonomihåndtering. 
[bookmark: _Toc207279134]Media
All dialog med media skal gå igjennom nærmeste leder, som vil gjøre nødvendige avklaringer med daglig leder og/eller styret.
[bookmark: _Toc207279135]Forsikringer
Alle barn som er medlemmer av lag tilsluttet NIF, er forsikret gjennom Norges Idrettsforbund frem til den datoen de fyller 13 år. Særforbund kan ha ulike ordninger for dem som er over 13 år. Idrettslaget må undersøke hva som gjelder i de forbundene den er tilknyttet og beskrive hva som er forsikret gjennom medlemskontingenten.
Idrettslaget må tegne en underslagsforsikring for de to personene som disponerer idrettslagets konto.
Informasjon om Idrettsforsikring for barn 
[bookmark: _Toc354564555][bookmark: _Toc207279136]Anlegg og utstyr
Idrettslaget benytter følgende anlegg: 
· Lørenbanen
· 11er kunsgressbane for fotball (kommunal)
· 7er kunstgressbane for fotball (areal leies av Oslo Kommune, bane driftes og vedlikeholdes av Hasle-Løren)
Det er svært høyt aktivitetsnivå på banen og vi holder fotballbanen åpen gjennom hele vintersesongen etter dispensasjon fra Bymiljøetaten.
· Løren ishall
· Kommunal ishall som ble åpnet i 1986, som den 12. ishallen i Norge. Hallen har en publikumskapasitet på 1 500, og egen kafeteria.
· Lørenhallen
· Hasle Løren IL har egen plasthall. Hallen benyttes i hovedsak av vår håndball- og innebandygruppe.
· Grunnet det høye aktivitetsnivået er det kun et svært begrenset antall treningstider som er ledig.
· For informasjon om leie: dl@hasle-loren.no
· Klubbhus
· Vårt klubbhus ligger flott til like ved vår 11’er-bane. Klubbhuset inneholder garderober for fotball, kjøkken og et stort samlingslokale (med AV-anlegg). Klubbhuset brukes til møter og diverse andre klubbtilstelninger, I tillegg til ekstern utleie ved kapasitet. 
· For utleie se mer på vår hjemmeside.
Driftsavdeling følger opp anleggene i samarbeid med daglig leder, hovedstyret og Oslo kommune.
Hasle-Løren har mye ulikt utstyr innenfor sine idretter, og det kan lånes for eksempel skøyter og hjelm hvis man deltar på skøyteskolen. 
[bookmark: _Toc207279137]Retningslinjer i klubben
Hasle-Løren vil være en klubb som har et godt omdømme når det gjelder Fair Play. Fair Play handler først og fremst om hvilke holdninger vi har overfor våre ledere, trenere, spillere på eget lag og på motstanderens lag. Et av idrettens idealer er å være gode vinnere og gode tapere. Vi har nulltoleranse ovenfor for diskriminering grunnet hudfarge, etnisitet, religion, kjønn eller seksuell legning. Vi har nulltoleranse ovenfor trusler og vold.
Noen viktige punkter er:
· Dommere skal ikke kritiseres
· Trenere og ledere skal slå ned på gule kort
· Fair play er JA til respekt, toleranse og nestekjærlighet
· Fair play er NEI til rasisme og mobbing
På neste side er det tatt med en liste med eksempler på maler som kan benyttes i idrettslaget, og eksempler på egne retningslinjer i klubber.
[bookmark: _Toc207279138]Maler og eksempler
Maler og eksempler
Følgende maler og eksempler finnes på www.klubbhåndboken.no
Maler for klubb
Håndtering av styremøter
Håndtering av årsmøter
Kommunikasjonsstrategi for idrettslag
Klubbens økonomihåndbok
Klubbens årshjul

Eksempler på retningslinjer i klubb
Her finner du;
· retningslinjer foreldre/foresatte
· retningslinjer mobbing
· retningslinjer alkohol
· retningslinjer reiseleder
· skikk og bruk e‑post
· retningslinjer trenere
· retningslinjer for utdanningsansvarlig
· retningslinjer utøvere
· retningslinjer valgkomité
21

image1.png




image2.png

Forhandles av |ldrettslagetsentralt |Idrettslaget sentralt |Gruppe Lagi gruppe
Verdifra 300.000.- 100.000.- * 25.000.- * 5.000.-

Fordeling

Lag IA 1A 1A 100 %

** AU og daglig leder beslutter fordelingsnakkel arlig

